Source: https://www.zakonypreludi.sk/zz/1980-167/znenie-19810101
Timestamp: 2020-04-08 06:25:00+00:00

Document:
167/1980 Zb. Vyhláška Federálneho ministerstva zahraničného obchodu o postupe pri likvidácii podnikov zahraničnéh... | Aktuálne znenie
167/1980 Zb.
Vyhláška č. 167/1980 Zb.Vyhláška Federálneho ministerstva zahraničného obchodu o postupe pri likvidácii podnikov zahraničného obchodu
Čiastka 42/1980
Platnosť od 18.12.1980 do30.06.1988
Účinnosť od 01.01.1981 do30.06.1988
Zrušený 102/1988 Zb.
§ 1 - Začatie likvidácie
§ 2 - Povinnosti likvidátora
§ 3 - Likvidačný plán a rozpočet likvidácie
§ 4 - Predĺženie lehoty na skončenie likvidácie
§ 5 - Skončenie likvidácie
Aktuálne znenie 01.01.1981 - 30.06.1988
z 27. novembra 1980
o postupe pri likvidácii podnikov zahraničného obchodu
Federálne ministerstvo zahraničného obchodu ustanovuje po dohode s Federálnym ministerstvom financií a Štátnou bankou československou podľa § 14 ods. 5 a § 15 ods. 2 zákona č. 42/1980 Zb. o hospodárskych stykoch so zahraničím:
Začatie likvidácie
(1) Podnik zahraničného obchodu zrušovaný likvidáciou (ďalej len „podnik“) ohlási svoju likvidáciu a likvidátora, ktorého vymenuje Federálne ministerstvo zahraničného obchodu (ďalej len „ministerstvo“), na zápis do podnikového registra. Po čas likvidácie používa podnik názov s dodatkom „v likvidácii“.
(2) Ku dňu začatia likvidácie vykoná podnik účtovnú uzávierku, zostaví účtovnú závierku a účtovné výkazy a odovzdá ich likvidátorovi a príslušným orgánom.1)
Povinnosti likvidátora
(1) Likvidátor zostaví do 30 dní po svojom zápise do podnikového registra otváraciu súvahu1) a odovzdá ju ministerstvu spolu s likvidačným plánom, rozpočtom likvidácie a s inventarizačným zápisom z mimoriadnej inventarizácie hospodárskych prostriedkov vykonanej ku dňu začatia likvidácie.2)
(2) Likvidátor je v priebehu likvidácie povinný najmä:
a) sústrediť peňažné prostriedky podniku na jednom bežnom účte v jednom peňažnom ústave;
b) dokončiť bežné rokovania a podľa likvidačného plánu likvidovať pohľadávky, najhospodárnejším a najrýchlejším spôsobom speňažiť majetok podniku alebo inak s ním naložiť a vyrovnať záväzky podniku na daniach, dávkach, poplatkoch a ostatné jeho záväzky;
c) viesť účtovníctvo podniku;1)
d) podávať ministerstvu štvrťročné a ročné hlásenie o priebehu likvidácie doložené štvrťročnou a ročnou účtovnou závierkou;
e) účinne pomáhať uvoľneným pracovníkom podniku pri získaní nového vhodného zamestnania.3)
Likvidačný plán a rozpočet likvidácie
(1) V likvidačnom pláne uvedie likvidátor časový postup a spôsob speňaženia alebo iného naloženia s jednotlivými druhmi majetku, postupné znižovanie počtu pracovníkov a uvedie lehotu, do ktorej sa má likvidácia skončiť.
(2) Rozpočet likvidácie obsahuje predpokladané príjmy z pohľadávok a zo speňaženia iného majetku, predpokladané výdavky na vyrovnanie záväzkov a ostatné predpokladané príjmy a výdavky za celý čas likvidácie, ako aj plánovaný konečný zostatok likvidácie.
Predĺženie lehoty na skončenie likvidácie
Ak skončeniu likvidácie bráni okolnosť, pre ktorú nemožno očakávať v dohľadnom čase uspokojenie pohľadávok podniku alebo vyrovnanie jeho záväzkov, oznámi to likvidátor ministerstvu, ktoré môže rozhodnúť o predĺžení lehoty na skončenie likvidácie určenej v likvidačnom pláne, prípadne o zmene rozpočtu likvidácie.
Skončenie likvidácie
Likvidátor po splnení povinností uvedených v § 2:
a) urobí účtovnú uzávierku a zostaví účtovnú závierku ku dňu skončenia likvidácie1) a predloží ju ministerstvu na schválenie spolu s konečnou správou o celom priebehu likvidácie, v ktorej uvedie, ako sa naložilo s jednotlivými druhmi majetku, dosiahnutý výsledok za predaný majetok, došlé úhrady na pohľadávky, hodnotu odpísaných a prevedených pohľadávok, výdavky na vyrovnanie záväzkov a iné náklady likvidácie, konečný zostatok likvidácie a ako sa umiestnili pracovníci podniku;
b) po preverení a schválení účtovnej závierky ministerstvom4)
1. odvedie konečný zostatok likvidácie podľa pokynov ministerstva,
2. postará sa o bezpečné uloženie spisového materiálu a účtovných písomností,
3. oznámi skončenie likvidácie súdu s návrhom na výmaz podniku z podnikového registra.
Bursa v. r.
1) Vyhláška Federálneho ministerstva financií č. 154/1971 Zb. o účtovníctve.
2) § 9 ods. 1 písm. a) vyhlášky Federálneho ministerstva financií č. 155/1971 Zb. o inventarizáciách hospodárskych prostriedkov.
3) § 47 Zákonníka práce č. 55/1975 Zb.
4) § 17 vyhlášky Federálneho ministerstva financií č. 88/1972 Zb. o preverovaní a schvaľovaní ročných účtovných závierok štátnych hospodárskych organizácií a organizácií zahraničného obchodu.

References: § 1

§ 2

§ 3

§ 4

§ 5
 § 14
 § 15
 § 2
 § 9
 § 47
 § 17